Hekk kif il-fluss ta' migranti fir-rotta tal-Balkani qed jasal fi tmiem, 30 000 raġel, mara, tifel u tifla fil-Greċja issa jeħtieġu l-assistenza. Fil-15 ta' Marzu 2016, il-Kunsill adotta regolament li jistabbilixxi mekkaniżmu ta' appoġġ ta' emerġenza tal-UE biex jgħin lill-Greċja u lil stati membri oħra li jinsabu f'diffikultà minħabba l-wasla ta' għadd kbir ta' refuġjati. Dan wara l-qbil politiku li ntlaħaq mill-Kumitat tar-Rappreżentanti Permanenti tal-Kunsill fid-9 ta' Marzu 2016. Ir-regolament il-ġdid ipoġġi fil-prattika l-impenn tal-Kunsill Ewropew. Dan jippermetti lill-UE li għas-sitwazzjoni diffiċli ħafna li qed tiżviluppa b'mod rapidu fuq il-post. Hekk kif ġew fi tmiemhom il-flussi irregolari ta' migranti tul ir-rotta tal-Balkani tal-Punent, bħalissa hemm madwar 35 000 refuġjat fil-Greċja. L-għajnuna mogħtija taħt l-istrument il-ġdid hija bbażata fuq il-ħtiġijiet u hija mmirata lejn il-preservazzjoni tal-ħajja, il-prevenzjoni tas-sofferenza umana, u ż-żamma tad-dinjità umana . Din tinkludi ikel, kenn, ilma, mediċini u bżonnijiet bażiċi oħra. Hija tiġi pprovduta mill-Kummissjoni jew minn organizzazzjonijiet sħab magħżula mill-Kummissjoni b'kooperazzjoni mill-qrib mal-awtoritajiet Griegi. "Din id-deċiżjoni tal-Kunsill turi li l-UE tappoġġja lill-Greċja f'dan iż-żmien diffiċli. Il-presidenza Netherlandiża ser tagħmel dak kollu li tista' biex tiżgura li l-fondi meħtieġa tal-UE jiġu mmobilizzati kemm jista' jkun malajr ", qal Bert Koenders, il-Ministru għall-Affarijiet Barranin tan-Netherlands u l-President tal-Kunsill. Il-Kummissjoni tikkalkula li jinħtieġu €300 miljun biex jiġu indirizzati l-ħtiġijiet tar-refuġjati fl-2016, u €200 miljun ulterjuri kull sena fl-2017 u fl-2018. Il-mekkaniżmu ta' appoġġ ta' emerġenza jista' jiġi attivat ukoll bħala rispons għal kriżijiet u diżastri oħra b'konsegwenzi umanitarji severi, bħal aċċidenti nukleari, attakki terroristiċi u epidemiji. Madankollu, dan jista' jintuża biss jekk l-iskala u l-impatt tad-diżastri jkunu eċċezzjonali u fejn l-istrumenti disponibbli għall-istati membri u l-UE jkunu insuffiċjenti. Implimentazzjoni u l-passi li jmiss Ir-regolament il-ġdid ser jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-UE. Imbagħad il-Kummissjoni tkun tista' tibda timplimenta immedjatament il-miżuri ta' appoġġ billi tagħmel użu temporanju mir-riżorsi li huma attwalment disponibbli fil-baġit tal-UE. Fl-istess waqt, il-Kunsill u l-Parlament Ewropew qed jaħdmu fuq abbozz ta' baġit emendatorju propost mill-Kummissjoni fid-9 ta' Marzu 2016. Ladarba jiġi adottat il-baġit emendatorju, il-miżuri ta' appoġġ ser jiġu ffinanzjati minn linji baġitarji ġodda ddedikati għall-mekkaniżmu ta' appoġġ ta' emerġenza. Regolament tal-Kunsill dwar l-għoti ta' appoġġ ta' emerġenza fi ħdan l-Unjoni Abbozz ta' baġit emendatorju nru 1 għall-baġit tal-UE għall-2016 It-tiftix ta' soluzzjonijiet għal pressjonijiet migratorji (informazzjoni ġenerali) Ara l-paġna tal-laqgħa